Ontvoerde kind teruggevindFoto bloot ter illustrasie. (Argieffoto) ŉ Kind wat meer as ŉ week lank al vermis is, is eindelik Maandag in ŉ sinkhut in Khayelitsha in die Wes-Kaap gevind. Die polisie is al sedert 4 November op soek na die agtjarige meisie wat vermoedelik uit Rylands ontvoer is. Sers. Wesley Twigg, polisiewoordvoerder, sê die Stad Kaapstad se wetstoepassingsowerhede het alles moontlik gedoen om die meisie op te spoor. “Wetstoepassingsowerhede het in ŉ geïntegreerde operasie op die township toegesak waar die jong meisie gevind is,” sê Twigg. “Sy is intussen vir ŉ mediese ondersoek na ŉ dokter geneem.” Volgens Twigg is die meisie met haar geliefdes herenig nadat haar mediese ondersoek afgehandel is. Geen verdere besonderhede oor haar verdwyning is bekend gemaak nie. Die polisie se ondersoek na die ontvoering duur intussen voort. Speurders ondervra verskeie mense in die soektog na die betrokkenes.